REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/123-23

24. maj 2023. godine

B e o g r a d

ZAPISNIK

SA 26. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. MAJA 2023. GODINE

Sednica je počela u 9,30 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: dr Uglješa Mrdić, Aleksandar Marković, Aleksandar Mirković, Đorđe Komlenski, Ana Miljanić, dr Vesna Ivković, Radovan Arežina i Nikola Dragićević.

Sednici su prisustvovali zamenici članova Odbora: Dragana Radinović, zamenik člana Sandre Božić, Svetozar Vujačić, zamenik člana Veroljuba Matića i Radmila Vasić, zamenik člana Boška Obradovića.

Sednici su, nakon zaključenja diskusije o tačkama dnevnog reda, pristupili: Vojislav Mihailović i Života Starčević, članovi i Slaviša Ristić, zamenik člana Janka Veselinovića.

Sednici nisu prisustvovali članovi Odbora: Sandra Božić, Veroljub Matić, Janko Veselinović, Miroslav Aleksić, Dragana Rakić i Boško Obradović.

Predsednik Odbora je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine podneo predlog da Odbor obavi zajednički jedinstveni pretres o sve četiri tačke predloženog dnevnog reda, odnosno o zahtevima narodnih poslanika Dejana Manića, mr Jadranke Jovanović i Marije Jevđić za obavljanje druge javne funkcije, odnosno posla, kao i o zahtevu Sanje Ćalović, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice.

Na predlog predsednika, Odbor je većinom glasova prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je na predlog predsednika, većinom glasova utvrdio dnevni red 26. sednice u celini:

D n e v n i r e d:

- Usvajanje zapisnika sa 25. sednice Odbora -

1. Razmatranje zahteva narodnog poslanika Dejana Manića za pribavljanje mišljenja za obavljanje druge javne funkcije (akt 21 broj: 02-790/23 od 21. aprila 2023. godine);

2. Razmatranje zahteva narodnog poslanika mr Jadranke Jovanović za pribavljanje mišljenja za obavljanje drugog posla (akt 21 broj: 02-843/23 od 27. aprila 2023. godine);

3. Razmatranje zahteva narodnog poslanika Marije Jevđić za pribavljanje mišljenja za obavljanje druge javne funkcije (akt 21 broj: 02-1017/23 od 23. maja 2023. godine);

4. Razmatranje zahteva narodnog poslanika Sanje Ćalović, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj: 120-988/23 od 18. maja 2023. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik sa 25. sednice Odbora.

**Prva, Druga, Treća i Četvrta tačka dnevnog reda:** Razmatranje zahteva narodnog poslanika Dejana Manića za pribavljanje mišljenja za obavljanje druge javne funkcije; Razmatranje zahteva narodnog poslanika mr Jadranke Jovanović za pribavljanje mišljenja za obavljanje drugog posla; Razmatranje zahteva narodnog poslanika Marije Jevđić za pribavljanje mišljenja za obavljanje druge javne funkcije; Razmatranje zahteva narodnog poslanika Sanje Ćalović, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice.

U uvodnom obraćanju, predsednik Odbora je napomenuo da će Odbor, s obzirom na to da je prihvaćen predlog za objedinjenu raspravu po svim tačkama dnevnog reda, u skladu sa članom 157. stav 2. Poslovnika, po završetku rasprave odlučivati o svakoj tački dnevnog reda posebno. S tim u vezi je upoznao članove da su Odboru dostavljeni zahtevi narodnih poslanika za davanje pozitivnog mišljenja za obavljanje druge javne funkcije: Dejana Manića za obavljanje funkcije v.d. direktora JKP Parking servis, Vranje i Marije Jevđić, za podnošenje kandidature za predsednika Kik boks saveza Srbije, kao i zahtev mr Jadranke Jovanović za davanje pozitivnog mišljenja za obavljanje drugog posla - saradnik mentor u Narodnom pozorištu u Beogradu.

U vezi sa 4. tačkom dnevnog reda, predsednik je napomenuo da je narodni poslanik Sanja Ćalović, sa prebivalištem u Čačku, podnela zahtev za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice, kao i da je uz zahtev dostavila potrebnu dokumentaciju; da Odbor prema Odluci o poslaničkoj naknadi može da odluči da se narodnom poslaniku, koji nema prebivalište u Beogradu i ne koristi pravo na hotelski smeštaj, na lični zahtev, isplati mesečna naknada na ime zakupa stana u Beogradu u ukupnom iznosu od 35.000,00 dinara. Takođe je podsetio da narodni poslanik, koji koristi pravo na mesečnu naknadu na ime zakupa stana u Beogradu, ima pravo na naknadu na odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate.

Diskusije nije bilo.

Odbor je, na predlog predsednika, većinom glasova prihvatio zahtev i dao pozitivno mišljenje Dejanu Maniću da uz vršenje funkcije narodnog poslanika može da obavlja i funkciju v.d. direktora Javnog komunalnog preduzeća „Parking servis“, Vranje.

Odbor je, na predlog predsednika, većinom glasova prihvatio zahtev i dao pozitivno mišljenje mr Jadranki Jovanović da uz vršenje funkcije narodnog poslanika može da obavlja i posao saradnika – mentora u operskom studiju Nacionalnog teatra, na osnovu ugovora zaključenog sa Narodnim pozorištem u Beogradu.

Odbor je, na predlog predsednika, većinom glasova prihvatio zahtev i dao pozitivno mišljenje Mariji Jevđić da uz vršenje funkcije narodnog poslanika može da podnese kandidaturu za predsednika Kik boks saveza Srbije.

Odbor je, na predlog predsednika, jednoglasno prihvatio zahtev narodnog poslanika Sanje Ćalović za ostvarivanje prava na isplatu mesečne naknade na ime zakupa stana u Beogradu, počev od 1. maja 2023. godine do 30. aprila 2024. godine, kao i zahtev za ostvarivanje prava na naknadu za odvojeni život od porodice u istom vremenskom periodu.

\*\*\*

Sednica je završena u 9,39 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov